জমিয়াতুল মোদার্রেছীনের সভাপতি এ এম এম বাহাউদ্দীন বলেন, বাংলাদেশ জমিয়াতুল মোদার্রেছীনের মত শৃঙ্খলাবোধ এবং দক্ষ ও শিক্ষিত জনগোষ্ঠী দেশের আর কোন রাজনৈতিক বা সামাজিক সংগঠনের নেই। জমিয়াতুল মোদার্রেছীন দেশে কখনো জঙ্গীবাদ সন্ত্রাসবাদের উত্থান হতে দেবে না। বিশ্ব রাজনীতির প্রেক্ষাপট বর্ণনা এবং পশ্চিমাদের ইসলাম বিদ্বেষী প্রচারণার প্রসঙ্গ তুলে ধরে তিনি বলেন, ইসলামের নাম করে বাংলাদেশে কিছু অঘটনের পর বিদেশীরা যখন জঙ্গীবাদ-সন্ত্রাসবাদের প্রচারণা শুরু করে; তখন আমরাই প্রথম জঙ্গী বিরোধী অবস্থান গ্রহণ করেছি। জমিয়াতুল মোদার্রেছীনের ব্যানারে মাদরাসার শিক্ষকরা টেকনাফ থেকে তেতুলিয়া, রুপসা থেকে পাথুরিয়া সন্ত্রাস-জঙ্গীবাদের বিরুদ্ধে সভা সমাবেশ-মিছিল করেছে। পীর মশায়েখগণ পবিত্র কোরআন ও হাদিসের আলোকে জঙ্গীবাদের বিরুদ্ধে ইসলামের মূল চেতনা দেশবাসীর সামনে তুলে ধরেছেন। শহর থেকে গ্রামের মসজিদের ইমামরা নৈতিক দায়িত্ব থেকেই মসজিদে মসজিদে খুদবায় জঙ্গী বিরোধী অবস্থান তুলে ধরে সমাজে গুরুত্বপূর্ণ ভূমিকা পালন করেছেন।